Inbreker kom sy moses teë in Durbanville | Netwerk24
Deur Jackie Kruger 16 Februarie 2020 20:31
Die voorval het op 11 Februarie om 04:20 gebeur, het kol. Andre Traut, 'n polisiewoordvoerder, bevestig.
Die inwoner van 'n huis in Krisantstraat het geluide in sy huis gehoor. Die inwoner het gaan ondersoek instel en afgekom op die inbreker met 'n skoolsak in sy hande.
Volgens die polisie het die inwoner die inbreker gekonfronteer en 'n stoeiery het ontstaan. Die inwoner het die inbreker oorrompel en met kabeltoue vasgebind.
Die inwoner het die polisie gebel en die inbreker is in hegtenis geneem vir huisroof.
In die skoolsak het die inwoner sy twee skootrekenaars, 'n selfoon en sy horlosie ter waarde van R30 000 gevind.
Die man wat in hegtenis geneem is, sal binnekort in die landdroshof in Bellville verskyn op 'n aanklag van huisroof.